《感怀 其二》
清代·陈至言

美人城南隅，婉娈发清扬。翳彼金玉姿，翠裾垂明珰。

容与耀殊质，芗泽助晨妆。蛾眉众谣诼，罹忧处空房。

弃捐无是非，庭户鲜辉光。众口如浮云，君心如曦阳。

凋枝抽荣条，春来自芬芳。守素以俟时，毋为自摧伤。

作者简介：清浙江萧山人，字山堂，一字青崖。早有诗名，为毛奇龄所赞赏。康熙三十六年进士，官编修。有《菀青集》。